CELEX: 32022D0712
Language: bg
Date: 2022-04-27 00:00:00
Title: Решение за изпълнение (ЕС) 2022/712 на Комисията от 27 април 2022 година относно искането за регистрация на европейската гражданска инициатива под наслов End The Slaughter Age („Край на клането на животни“) съгласно Регламент (ЕС) 2019/788 на Европейския парламент и на Съвета (нотифицирано под номер С(2022) 2753) (само текстът на италиански език е автентичен)

10.5.2022   
               
               
                  BG
               
               
                  Официален вестник на Европейския съюз
               
               
                  L 133/15
               
            
         РЕШЕНИЕ ЗА ИЗПЪЛНЕНИЕ (ЕС) 2022/712 НА КОМИСИЯТА
         от 27 април 2022 година
         относно искането за регистрация на европейската гражданска инициатива под наслов End The Slaughter Age („Край на клането на животни“) съгласно Регламент (ЕС) 2019/788 на Европейския парламент и на Съвета
         
            
               (нотифицирано под номер С(2022) 2753)
            
         
         (само текстът на италиански език е автентичен)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2019/788 на Европейския парламент и на Съвета от 17 април 2019 г. относно европейската гражданска инициатива (1), и по-специално член 6, параграфи 2 и 3 от него,
         като има предвид, че:
         
                     (1)
                  
                  
                     На 3 март 2022 г. на Комисията беше представено искане за регистрация на европейска гражданска инициатива, озаглавена End The Slaughter Age.
                  
               
                     (2)
                  
                  
                     Целите на инициативата, изразени от организаторите, са: „а) изключване на животновъдството от дейностите, отговарящи на условията за получаване на селскостопански субсидии, и включване на етични и екологични алтернативи, като например клетъчно земеделие и растителни протеини, и б) въвеждане на стимули за производството и продажбата на растителни продукти и продукти от клетъчно земеделие“.
                  
               
                     (3)
                  
                  
                     В допълнителен документ се предоставят подробности относно предмета, целите и контекста на инициативата, като се посочват и описват подробно причините за подкрепа на инициативата. Организаторите твърдят, че хиляди хора, работещи в секторите за клане на животни и преработка на месо, се сблъскват с ужасни и често незаконни условия на труд. Тъй като хуманното отношение към животните е важен въпрос за Съюза, вече няма морални или правни оправдания за продължаване на клането на животни. Освен това организаторите твърдят, че интензификацията на неустойчивото селско стопанство и нарастващото търсене на животински протеини са два значителни фактора, водещи до риск от зоонозни болести. Също така при традиционното животновъдство се използват много енергия и земя и то е един от основните източници на емисии на парникови газове. Въз основа на принципа на предпазливост и принципа „замърсителят плаща“ организаторите твърдят, че е оправдано селскостопанските субсидии да се пренасочат от животновъдния сектор към екологични алтернативи, като например клетъчното земеделие и земеделието, основано на растителни протеини. Що се отнася до възможните стимули за производство и продажба на устойчиви алтернативи, те посочват като пример вместо досегашното допълнително данъчно облагане на растителните алтернативи в сравнение с продуктите от животински произход да се направи обратното.
                  
               
                     (4)
                  
                  
                     Що се отнася до първата цел на инициативата относно прехвърлянето на селскостопански субсидии от животновъдния сектор към екологични алтернативи, доколкото тези субсидии обхващат продукти, изброени в приложение I към ДФЕС, Комисията има правомощието да представя предложения за правни актове за постигане на целите на общата селскостопанска политика въз основа на член 43, параграф 2 от ДФЕС.
                  
               
                     (5)
                  
                  
                     Що се отнася до втората цел на инициативата, чрез която се иска въвеждане на стимули, под формата на субсидии или подобни мерки, за производството и продажбата на растителни продукти и продукти от клетъчно земеделие, Комисията има правомощието да представя предложения за правни актове въз основа на член 43, параграф 2 от ДФЕС, доколкото става въпрос за продукти, изброени в приложение I към ДФЕС. Освен това, доколкото инициативата има за цел да обхване и други видове стимули, надхвърлящи селскостопанските субсидии, Комисията има правомощието да представя предложения за правни актове въз основа на член 114 от ДФЕС, доколкото те имат за цел подобряване на функционирането на вътрешния пазар.
                  
               
                     (6)
                  
                  
                     С оглед на това нито една от частите на инициативата не попада явно извън обхвата на правомощията на Комисията да представя предложение за правен акт на Съюза за целите на прилагането на Договорите.
                  
               
                     (7)
                  
                  
                     Това заключение не засяга оценката на това дали конкретните фактически и материалноправни условия, необходими, за да може Комисията да предприеме действия, включително съблюдаването на принципите на пропорционалност, субсидиарност и съвместимост с основните права, ще бъдат изпълнени в този случай.
                  
               
                     (8)
                  
                  
                     Групата на организаторите е предоставила съответни доказателства, че тя отговаря на изискванията, установени в член 5, параграфи 1 и 2 от Регламент (ЕС) 2019/788, и е посочила лицата за контакт в съответствие с член 5, параграф 3, първа алинея от посочения регламент.
                  
               
                     (9)
                  
                  
                     Инициативата не представлява явна злоупотреба с право, не е явно несериозна или злонамерена, нито е в явно противоречие с ценностите на Съюза, установени в член 2 от Договора за Европейския съюз, и правата, залегнали в Хартата на основните права на Европейския съюз.
                  
               
                     (10)
                  
                  
                     Поради това инициативата, озаглавена End The Slaughter Age, следва да бъде регистрирана.
                  
               
                     (11)
                  
                  
                     Заключението, че условията за регистрация съгласно член 6, параграф 3 от Регламент (ЕС) 2019/788 са изпълнени, не означава, че Комисията по някакъв начин потвърждава фактическата правилност на съдържанието на инициативата, което е отговорност единствено на групата на организаторите на инициативата. Съдържанието на инициативата изразява единствено възгледите на групата на организаторите и по никакъв начин не може да се смята, че изразява възгледите на Комисията,
                  
               ПРИЕ НАСТОЯЩОТО РЕШЕНИЕ:
         
            Член 1
            Европейската гражданска инициатива, озаглавена End The Slaughter Age, се регистрира.
         
         
            Член 2
            Адресат на настоящото решение е групата на организаторите на гражданската инициатива, озаглавена End The Slaughter Age, представлявана от г-н Filippo BORSELLINO и г-жа Darryl GRIMA в качеството им на лица за контакт.
         
         
            Съставено в Брюксел на 27 април 2022 година.
            
               
                  За Комисията
               
               Věra JOUROVÁ
               
                  Заместник-председател
               
            
         
         
            (1)  ОВ L 130, 17.5.2019 г., стр. 55.